ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ

Ո Ր Ո Շ ՈՒ Մ

2021 թվականի N - Լ

ՇԱՔԱՐԱՅԻՆ ԴԻԱԲԵՏԻ ԴԵՄ ՊԱՅՔԱՐԻ 2021-2026 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ ԵՎ ԻՐԱԿԱՆԱՑՄԱՆ ԺԱՄԱՆԱԿԱՑՈՒՅՑԸ ՀԱՍՏԱՏԵԼՈՒ ՄԱՍԻՆ

Հիմք ընդունելով «Շաքարախտով հիվանդացության աճի դեմ պայքարում Անկախ պետությունների համագործակցության մասնակից պետությունների համագործակցության մասին» համաձայնագրի 1–ին հոդվածը`

Հայաստանի Հանրապետության կառավարությունը որոշում է.

1.Հաստատել՝

1) Շաքարային դիաբետի դեմ պայքարի 2021-2026 թվականների միջոցառումների

ծրագիրը, համաձայն հավելվածի 1-ի:

2) Շաքարային դիաբետի դեմ պայքարի 2021-2026 թվականների միջոցառումները

և դրանց իրականացման ժամանակացույցը, համաձայն հավելվածի 2-ի:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՎԱՐՉԱՊԵՏ ՆԻԿՈԼ ՓԱՇԻՆՅԱՆ

Հավելված 1

Հայաստանի Հանրապետության կառավարության

2021 թվականի –ի թիվ - Լ որոշման

ՇԱՔԱՐԱՅԻՆ ԴԻԱԲԵՏԻ ԴԵՄ ՊԱՅՔԱՐԻ 2021-2026 ԹՎԱԿԱՆՆԵՐԻ ՄԻՋՈՑԱՌՈՒՄՆԵՐԻ ԾՐԱԳԻՐԸ

1.ՆԱԽԱԲԱՆ

1. Շաքարային դիաբետի դեմ պայքարի 2021-2026 թվականների միջոցառումների ծրագիրըմշակվել է հիմք ընդունելով ՀՀ Ազգային ժողովի կողմից վավերացված «Շաքարախտով հիվանդացության աճի դեմ պայքարում անկախ պետու­թյունների համագործակցության մասնակից պետությունների համա­գործակցության մասին» համաձայնագրով սահմանված դրույթները, համաձայն որոնց կողմերը պարտավորվել են ձեռնարկել միջոցներ շաքարային դիաբետի դեմ պայքարին ուղղված իրավական նորմատիվային փաստաթղթերի ընդունման, գործող փաստաթղթերի լրամշակման, շաքարային դիաբետի վաղ հայտնաբերման, կանխարգելման և շաքարախտի և դրա բարդությունների կանխարգելմանն ուղղված երկարաժամկետ համապարփակ ծրագրերի մշակման և հաստատման ուղղությամբ:

2.ՆԵՐԿԱ ԻՐԱՎԻՃԱԿԻ ՀԱՄԱՌՈՏ ՆԿԱՐԱԳԻՐ

2. Շաքարային դիաբետն իր տարածվածությամբ համարվում է դարի հիվանդություն` ախտահարելով բնակչության գրեթե բոլոր տարիքային խմբերին: Ոչ վարակիչ հիվանդությունների մեջ մահացության և հիվանդացության կառուցվածքում այն երրորդն է:

3. Համաձայն Առողջապահության համաշխարհային կազմակերպության տվյալների, աշխարհում շաքարային դիաբետով պացիենտների թիվը կազմում է ավելի քան 46 մլն մարդ (2019թ.), որոնց 80%-ը ապրում է ցածր և միջին կենսամակարդակ ունեցող երկրներում: Բարձր կենսամակարդակ ունեցող երկրներում շաքարային դիաբետը առավել տարածված է տարեցների շրջանում, մինչդեռ ցածր կենսամակարդակ ունեցող երկրներում` աշխատունակ 35-64 տարեկանների շրջանում:

4. Ըստ Առողջապահության համաշխարհային կազմակերպության և Դիաբետի միջազգային ֆեդերացիայի (IDF) կանխատեսումների՝ 2040թ. ամբողջ աշխարհում շաքարային դիաբետով պացիենտների թիվը կկազմի 642 մլն: Հայաստանում՝ մինչև 2030թ. շաքարային դիաբետի տարածվածության աճի տարեկան գործակիցը կկազմի 0.9%:

5. Հայաստանում վերջին 30 տարվա ընթացքում շաքարային դիաբետի տարածվածության և մահացության ցուցանիշներն աճել են շուրջ 2 անգամ:

6. Ըստ 2019թ. վիճակագրական տվյալների՝ առաջին և երկրորդ տիպի շաքարային դիաբետով պացիենտների թիվը կազմում է 96 580:

7. Համաձայն 2019 թվականի ՀՀ ԱՆ «Ակադ. Ս.Ավդալբեկյանի անվան առողջապահության ազգային ինստիտուտ» ՓԲԸ առողջապահության տեղեկատվական վերլուծական կենտրոնի և ՀՀ վիճակագրական կոմիտեի տվյալների`

1) շաքարային դիաբետից մահացության կշիռը մահացության ընդհանուր կառուցվածքում կազմում է 2%, 2019թ.-ին 1990թ.-ի համեմատ ցուցանիշն աճել է 1.4 անգամ,

2) շաքարային դիաբետից մահացության կշիռը ներզատական համակարգի հիվանդությունների, սնուցման և նյութափոխանակության խանգարումների (ՆՀՀՍՆԽ) ընդհանուր դասում կազմել է 96.8%,

3) բոլոր տարիքային խմբերում շաքարային դիաբետից մահացության 62% արձանագրվել է կանանց շրջանում (325 դեպք): Սակայն, վաղաժամ մահացության (մինչև 70 տարեկան) ցուցանիշը զգալիորեն բարձր է տղամարդկանց շրջանում՝ 9 ըստ 100 000 բնակչի, իսկ կանանց շրջանում` 7,

4) տղամարդկանց շրջանում շաքարային դիաբետից վաղաժամ մահացությունը կազմել է 52.2%,

5) շաքարային դիաբետից մահացության դեպքերն աճում են տարիքային խմբերի հետ զուգահեռ, ընդ որում ամենաբարձր ցուցանիշը գրանցվել է 70 և բարձր տարիքային խմբում:

6) ՀՀ մեծահասակ բնակչության շրջանում առաջին տիպի շաքարային դիաբետով հիվանդացությունը (կյանքում առաջին անգամ ախտորոշված) կազմել է 1451 (64.2) դեպք, երկրորդ տիպի շաքարային դիաբետով ` 8551 (378.2),

7) 15-17 տարեկանների շրջանում առաջին տիպի շաքարային դիաբետով հիվանդացությունը կազմել է 11 (10.8) դեպք, երկրորդ տիպի շաքարային դիաբետով` 2 (2.0),

8) 0-14 տարեկան երեխաների շրջանում առաջին տիպի շաքարային դիաբետով հիվանդացությունը կազմել է 83 (13.8) դեպք, երկրորդ տիպի շաքարային դիաբետով դեպք չի արձանագրվել,

9) ՀՀ մեծահասակ բնակության շրջանում առաջին տիպի շաքարային դիաբետի տարածվածությունը (ընդհանուր պացիենտների թիվը) կազմել է 15 031 (665.2) դեպք, իսկ երկրորդ տիպի շաքարային դիաբետի ` 80 951 (3586.2),

10) 15-17 տարեկանների շրջանում առաջին տիպի շաքարային դիաբետի տարածվածությունը կազմել է 163 (160) դեպք, իսկ երկրորդ տիպի շաքարային դիաբետի ` 3 (2.9),

11) 0-14 տարեկան երեխաների շրջանում առաջին տիպի շաքարային դիաբետի տարածվածությունը կազմել է 424 (70.7) դեպք, իսկ երկրորդ տիպի շաքարային դիաբետով ` 1 (0.2):

8. Ապացուցողական բժշկության տվյալներով` շաքարային դիաբետի զարգացման ռիսկի գործոններից են` ժառանգական նախատրամադրվածությունը, արյան մեջ գլյուկոզայի բարձր մակարդակը, ավելցուկային քաշն ու ճարպակալումը, ֆիզիկական թերակտիվությունը, անառողջ սննդակարգը, զարկերակային բարձր ճնշումը, ծխախոտի օգտագործումը, ալկոհոլի չարաշահումը, կանանց մոտ հղիության դիաբետը կամ 4 կգ և ավել քաշ ունեցող երեխայի ծնունդը:

3. ԾՐԱԳՐԻ ՆՊԱՏԱԿԸ

9. Ծրագրի նպատակն է բարձրացնել շաքարային դիաբետի վաղ հայտնաբերման, պացիենտների շարունակական հսկողության և բուժման արդյունավետությունը, նվազեցնել շաքարային դիաբետի բարդությունները` առավելագույնի հասցնել պացիենտների և նրանց ընտանիքների բարեկեցությունն ու կյանքի որակը:

**4. ԾՐԱԳՐԻ ԱԿՆԿԱԼՎՈՂ ԱՐԴՅՈՒՆՔԸ**

10. Ծրագրով նախատեսված միջոցառումների իրականացման արդյունքում ակնկալվում է շաքարային դիաբետով պացիենտների կյանքի տևողության և որակի բարելավում, շաքարային դիաբետի և դրա բարդություններից հիվանդացության, հաշմանդամության և մահացության ցուցանիշների նվազեցում, շաքարային դիաբետի վաղ հայտնաբերման, դրա բարդությունների կանխարգելման համակարգի կազմակերպում, շաքարային դիաբետով պացիենտների բուժման ժամանակակից արդյունավետ բուժման ապահովում:

Հավելված 2

Հայաստանի Հանրապետության կառավարության

2021 թվականի –ի թիվ - Լ որոշման

ՇԱՔԱՐԱՅԻՆ ԴԻԱԲԵՏԻ ԴԵՄ ՊԱՅՔԱՐԻ 2021-2026 ԹՎԱԿԱՆՆԵՐԻ

ՄԻՋՈՑԱՌՈՒՄՆԵՐԸ ԵՎ ԴՐԱՆՑ ԻՐԱԿԱՆԱՑՄԱՆ ԺԱՄԱՆԱԿԱՑՈՒՅՑԸ

|  |  |  |  |  |  |  |
| --- | --- | --- | --- | --- | --- | --- |
| **Միջոցառման անվանումը** | **Ակնկալվող արդյունք** | **Պատասխանատու**  **մարմինը** | | **Համակատարողը** | **Կատարման**  **ժամկետը** | **Ֆինանսավորման աղբյուրը** |
| **1** | **2** | **3** | | **4** | **5** | **6** |
| 1. Շաքարային դիաբետի վաղ հայտնաբերման, շաքարային դիաբետի բարդությունների կանխարգելման և բուժման, շաքարային դիաբետով պացիենտների հաշվառմանը վերաբերող իրավական դաշտի կատարելագործում | | | | | | |
| 1) Շաքարային դիաբետի և դրա բարդությունների կանխարգելման 2021-2026 թվականների ազգային ռազմավարության մշակում | «Շաքարային դիաբետի և դրա բարդությունների կանխարգելման 2021-2026 թվականների ազգային ռազմավարությանը հավանություն տալու մասին» Կառավարության որոշում | Առողջապահության նախարարություն | | Հայկական ակնաբուժության նախագիծ  (համաձայնությամբ)  Երևանի քաղաքապետարան  (համաձայնությամբ) | 2021թ. | ՀՀ օրենսդրությամբ չարգելված այլ աղբյուրներ |
| 2) Շաքարային դիաբետով ախտորոշված պացիենտների ազգային ռեգիստրի ստեղծում | Շաքարային դիաբետով ախտորոշված պացիենտների ազգային ռեգիստր | Առողջապահության նախարարություն | |  | 2021-2026թթ. | ՀՀ օրենսդրությամբ չարգելված այլ աղբյուրներ |
| 2. Շաքարային դիաբետի և դրա բարդությունների կանխարգելման ու վաղ հայտնաբերման արդյունավետության բարելավում | | | | | | |
| 1) Շաքարային դիաբետի վաղ հայտնաբերման սքրինինգային ծրագրի շարունակականության ապահովում | Շաքարային դիաբետի բարդությունների կանխարգելում | Առողջապահության նախարարություն | | Երևանի քաղաքապետարան  (համաձայնությամբ) | 2023թ. | ՀՀ օրենսդրությամբ չարգելված այլ աղբյուրներ |
| 2) Բնակչության համար շաքարային դիաբետի վաղ հայտնաբերման և կանխարգելման տեղեկատվական նյութերի մշակում | Շաքարային դիաբետի և դրա բարդությունների կանխարգելման, վաղ հայտնաբեր-ման վերաբերյալ կրթական նյութեր | Առողջապահության նախարարություն | | Երևանի քաղաքապետարան  (համաձայնությամբ) | 2021-2026թթ. | ՀՀ օրենսդրությամբ չարգելված այլ աղբյուրներ |
| 3) Շաքարային դիաբետով պացիենտների համար բուժման և խնամքի վերաբերյալ տեղեկատվական նյութերի մշակում | ՀՀ-ում շաքարային դիաբետի և դրա բարդությունների կանխարգելման, վաղ հայտնաբեր-ման վերաբերյալ իրազեկվածության ընդհանուր մակարդակի բարձրացում | Առողջապահության նախարարություն | | Երևանի քաղաքապետարան  (համաձայնությամբ) | 2021-2026թթ. | ՀՀ օրենսդրությամբ չարգելված այլ աղբյուրներ |
| 4) Շաքարային դիաբետի և դրա բարդությունների կանխարգելման, վաղ հայտնաբերման վերաբերյալ զանգվածային լրատվական միջոցների ներգրավմամբ իրազեկման աշխատանքների իրականացում | Շաքարային դիաբետի և դրա բարդությունների կանխարգելման, վաղ հայտնաբեր-ման վերաբերյալ իրազեկվածության ընդհանուր մակարդակի բարձրացում | Առողջապահության նախարարություն | | Երևանի քաղաքապետարան  (համաձայնությամբ)  ՀՀ մարզպետարաններ  (համաձայնությամբ) | 2021-2026թթ. | ՀՀ օրենսդրությամբ չարգելված այլ աղբյուրներ |
| 5) Առողջ ապրելակերպը խթանող գործող և մշակվող կրթական ծրագրերում շաքարային դիաբետի առաջացման ռիսկերի գործոնների մասին տեղեկատվության ներառում | Շաքարային դիաբետի առաջացման ռիսկի գործոնների մասին բնակչության շրջանում իրազեկվածության բարձրացում | Առողջապահության նախարարություն | | Կրթության, գիտության,  մշակույթի և սպորտի նախարարություն  Երևանի քաղաքապետարան  (համաձայնությամբ) | 2021-2026 թթ. | ՀՀ օրենսդրությամբ չարգելված այլ աղբյուրներ |
| 3. Շաքարային դիաբետի կանխարգելման, վաղ հայտնաբերման և բուժման գործընթացում ներգրավված մարդկային ներուժի կարողությունների զարգացում | | | | | | |
| 1) Շաքարային դիաբետի կանխարգելման և բուժման ծառայություններ մատուցող ավագ և միջին բուժաշխատողների վերապատրաստում | Շաքարային դիաբետի կանխարգելման և բուժման ծառայություններ մատուցող վերապատրաստված բժշկական անձնակազմ | Առողջապահության նախարարություն | Կրթության, գիտության,մշակույթի և սպորտի նախարարություն  Երևանի քաղաքապետարան  (համաձայնությամբ)  ՀՀ մարզպետարաններ  (համաձայնությամբ) | | 2021-2026 թթ. | Պետական բյուջե, ՀՀ օրենսդրությամբ չարգելված այլ աղբյուրներ |
| 2) Հայաստանի Հանրապետության մարզերում և Երևանում շաքարային դիաբետի դպրոցների ստեղծում | Հայաստանի Հանրապետության բոլոր մարզերում և Երևան քաղաքում շաքարային դիաբետի դպրոցների հասանելիության ապահովում | Առողջապահության նախարարություն | Երևանի քաղաքապետարան  (համաձայնությամբ)  ՀՀ մարզպետարաններ  (համաձայնությամբ) | | 2021-2026  թթ. | ՀՀ օրենսդրությամբ չարգելված այլ աղբյուրներ |